
	[bookmark: nev]BUZÁSI BOTOND MÁRTON
botond.buzasi@stud.uni-corvinus.hu
politikatudományok
BA, 6. félév
Budapesti Corvinus Egyetem
Társadalomtudományi TDK
	
[bookmark: _GoBack]






Témavezető:
	Metz Rudolf Tamás
egyetemi adjunktus, BCE TK




Populizmus a párton belüli küzdelmekben – Bernie Sanders és a Demokrata Párt elitje

A populizmus lett napjainkra az a szó, amellyel a médiában, vagy akár a közbeszédben minden olyan jelenséget leírnak, ami aggasztó lehet a demokrácia állapotára nézve (Moffit, 2020: 1). Ez a tudományban azt a hatást érte el, hogy egyre többen kutatják ennek természetét és működését. A populizmus párton belüli dimenzióját azonban nagyon ritkán vizsgálják. A dolgozat egyik fő inspirációja Jake Watts és Tim Bale (2018) publikációja, melyben az angol Munkáspárton belül elemzik a szerzők Jeremy Corbyn populista tevékenységét. Bernie Sanders 2020-as előválasztási kampánya szintén a párton belül folytatott populizmus tanulmányozásával érthető meg.
Moffitt (2016) a The Global Rise of Populism című művében a populizmust, mint egy politikai stílus határozza meg. Ebben a munkájában felvázol egy keretrendszert, amelynek segítségével a populizmust kutatni lehet. Ennek alapján az elemzés négy fő dimenzión keresztül folyik: a nép, a vezető, az elit és a válság. A nép vizsgálatánál jelen tanulmány abból indul ki, hogy a politikai identitások nem adottak, hanem azokat meg kell konstruálni (Laclau, 2011: 139). Bernie Sandersnek tehát diskurzusán keresztül kell megalkotnia azt a népet, melynek vezetője szeretne lenni. Egy személyben kell megtestesítenie a népet, ugyanakkor vezetni is, elsőnek lenni egyenlők között. Az elit a populista politika ellensége, amely korrumpálja a politikai rendszert. Bernie Sanders az előválasztás során saját párttársait is azzal vádolja, hogy milliárdosok zsebében vannak, ezáltal kapcsolva össze a gazdasági elitet a politikai elittel. A válság természete a populizmusban permanens. Az oligarchia veszélye ugyan időlegesen megszűnhet, azonban a gazdasági elit sötét erői elleni küzdelem örök. Ugyanakkor Bernie Sanders kampánya sikertelen, melynek számos oka van. Erre is megpróbál válaszokat adni a tanulmány a programalapú populizmus, valamint különböző elitstratégiák fogalmának bevezetésével. Populizmusának korlátai abban mutatkoznak meg, hogy nem sikerül a megkonstruált népnek egy közös identitást adnia, ezáltal a különböző csoportok nem egyesülnek. Vezetői voltát is ehhez kapcsolja - egy olyan népnek akar a vezére lenni, amely nem létezik.



